b'\n_START_ARTICLE_\nGrand Theft Auto: The Ballad of Gay Tony\n_START_SECTION_\nPri\xc4\x8da\n_START_PARAGRAPH_\nRadnja po\xc4\x8dinje plja\xc4\x8dkom banke po\xc4\x8dinjenom od strane Nike Beli\xc4\x87a i bra\xc4\x87e McReary. Luis Fernando Lopez nalazi se na podu kao taoc, dok plja\xc4\x8dka\xc5\xa1i obijaju sef. Nakon \xc5\xa1to Packie McReary ubije jednog taoca koji se pravio junakom ustrijeliv\xc5\xa1i njegovog asistenta Michaela Keanea te plja\xc4\x8dka\xc5\xa1i pobjegnu, Luis Lopez izlazi iz banke koju su opkolili policajci, te s novcem koji je jedva uspio sa\xc4\x8duvati odlazi do stana svog \xc5\xa1efa, Anthonyja Princea, zvanog Gay Tony._NEWLINE_Gay Tony je homoseksualac i vlasnik dvaju najpopularnijih no\xc4\x87nih klubova u gradu: Maisonette 9 i Hercules. U te\xc5\xa1koj je financijskoj situaciji, te ima problema s nadle\xc5\xbenim slu\xc5\xbebama koje sumnjaju u ilegalne aktivnosti u njegovim klubovima. Duguje novac Roccu Pelosiju i njegovom ujaku Vinceu, mafija\xc5\xa1ima obitelji Ancelotti, koji su te\xc5\xa1ki homofobi i rasisti. Tako\xc4\x91er, redovito je u depresiji te boluje od ovisnosti o tabletama i kokainu, na koje ga je navukao njegov de\xc4\x8dko Evan. Gay Tony neprestano tra\xc5\xbei potencijalne kupce za svoje klubove, kako bi se izvukao iz financijskih problema. Luis, njegov tjelohranitelj i osobni asistent, dio vremena radi na osiguranju Maisonette 9-a, a ostatak vremena ple\xc5\xa1e i zavodi djevojke. Njegovi prijatelji Armando i Henrique, \xc4\x8dlanovi bande dilera droge u Luisovoj nekada\xc5\xa1njoj \xc4\x8detvrti Northwood, getu gdje je on i sam bio \xc4\x8dlan bande, smatraju ga umi\xc5\xa1ljenim jer im ne \xc5\xbeeli pomagati u dilanju droge te ga zadirkuju da je homoseksualac. Njegova majka Ariana Lopez, koja je ostala \xc5\xbeivjeti u Northwoodu, \xc5\xbeeli da Luis upi\xc5\xa1e fakultet i na\xc4\x91e pristojan posao kao i njegov brat i sestra, i zamjera mu zbog onog \xc5\xa1to radi. Zajedno s Tonyjem, Luis pristane na posao s trijadama koji otvaraju no\xc4\x87ni klub u kineskoj \xc4\x8detvrti (taj posao im je, ironi\xc4\x8dno, na\xc5\xa1ao Rocco Pelosi); kad stignu tamo trijade se pripremaju na sastanak s \xc4\x8dlanovima motociklisti\xc4\x8dke bande The Lost (doga\xc4\x91aj iz GTA: The Lost and Damned; \xc4\x8dak se vidi kako Billy Grey s vo\xc4\x91om trijade dogovara da napadnu Johnnyja i ostale \xc4\x8dlanove, \xc5\xa1to zna\xc4\x8di da im je on zapravo smjestio). Tony i Luis ne pristanu na posao, te Luis nokautira \xc5\xa1efa trijade, koji se spremao da ih ubije; Luis i Tony se jedva izvuku iz zgrade u kineskoj \xc4\x8detvrti i zaklju\xc4\x8de da im suradnja s Roccom donosi samo lo\xc5\xa1e._NEWLINE_Luis po\xc4\x8dinje pomagati Armandu i Henriqueu u njihovim poslovima s drogom, ali im stalno govori da obadvojica jednom prestanu s tim i da \xc5\xa1to prije na\xc4\x91u zakonite poslove, kako ne bi zavr\xc5\xa1ili kao ostatak svoje bande; me\xc4\x91utim, njih dvojica smatraju da je to za njih nemogu\xc4\x87e, jer nemaju Luisove predispozicije, a nisu ni dobro obrazovani. Prisiljen je pomagati i Roccu u njegovim poslovima s drugim mafija\xc5\xa1kim obiteljima; on zapravo mrzi i Rocca i ostatak ekipe s kojima se Tony dru\xc5\xbei - razma\xc5\xbeene bogata\xc5\xa1ke i mafija\xc5\xa1ke djece koji su ga i navukli na kokain. Po\xc4\x8dinje raditi i za Morija Kibbutza, bodybuildera kojem Tony duguje novac, ujedno i starijeg brata Brucieja Kibbutza. Mori se doselio kod svog mla\xc4\x91eg brata te ga stalno poni\xc5\xbeava, budu\xc4\x87i da je Brucie, koji uzima steroide, puno slabiji od prirodno nabildanog Morija. Zajedno s Morijem i Bruciejem Luis sudjeluje u kra\xc4\x91i sportskih automobila te pomogne dvojici bra\xc4\x87e da se pomire. Tony i Luis odlu\xc4\x8de stupiti u ono za \xc5\xa1to Tony misli da je unosan posao, dilanje dijamanata. Odlu\xc4\x8de kupiti ukradene dijamante od kuhara s poluteretnog broda Platypus (brod kojim je Niko Beli\xc4\x87 stigao u Ameriku); me\xc4\x91utim, za vrijeme sastanka kod broda usidrenog u luci u Brokeru, napadnu ih \xc4\x8dlanovi The Lost Brotherhooda predvo\xc4\x91eni Johnnyjem Klebitzom i Jimom Fitzgeraldom, koji ih progone u velikom broju kroz ulice grada; tijekom potjere bivaju ubijeni Tonyjev de\xc4\x8dko Evan i voza\xc4\x8d limuzine Kostas. Dijamanti su izgubljeni, a Tony se odlu\xc4\x8di odmoriti od svega._NEWLINE_U me\xc4\x91uvremenu, Luis se sprijateljuje s Yusufom Amirom, razuzdanim bogata\xc5\xa1em iz Dubaija koji je do\xc5\xa1ao sagraditi svoje carstvo nekretnina u Liberty Cityju. Yusuf \xc5\xbeeli izgraditi niz nebodera u Libertyju kako bi se dokazao svom ocu, koji smatra da je on razma\xc5\xbeen i neodgovoran. Luis mu poma\xc5\xbee u nezakonitim poslovima kojima \xc4\x87e to posti\xc4\x87i, me\xc4\x91u ostalim kra\xc4\x91om helikoptera s jahte ju\xc5\xbenoafri\xc4\x8dkog dilera oru\xc5\xbejem i vlaka s gradskog metroa (kojeg Yusuf \xc5\xbeeli odnijeti u hotel koji \xc4\x87e sagraditi u svojoj domovini). Luis tako\xc4\x91er dobiva na raspolaganje Yusufov helikopter, te uspije zastra\xc5\xa1iti \xc4\x8dovjeka koji je pisao lo\xc5\xa1e stvari o Tonyju na svom blogu. Luis tako\xc4\x91er vra\xc4\x87a dijamate u svoje i Tonyjeve ruke, ukrav\xc5\xa1i ih od \xc5\xbeidovskih dilera dijamanata kojima su ih Niko Beli\xc4\x87 i Johnny Klebbitz poku\xc5\xa1ali prodati u muzeju Libertonian. Me\xc4\x91utim, javljaju se novi problemi; Gracie Ancelotti, k\xc4\x87erku \xc5\xa1efa obitelji Ancelotti, ujedno i Tonyjevu najbolju prijateljicu, oteli su Niko Beli\xc4\x87 i Packie McReary, te Luis i Tony moraju razmi\xc5\xa1ljati kako da plate otkupninu; kasnije \xc4\x87e otmi\xc4\x8dari tra\xc5\xbeiti dijamante. Luis upoznaje Raya Bulgarina, \xc5\xa1efa ruske mafije zainteresiranog za kupnju Tonyjevih klubova, i njegovu desnu ruku Timura. Bulgarin je, nakon duljeg vremena u Europi, po\xc4\x8deo djelovati u Liberty Cityju te se \xc5\xbeeli obra\xc4\x8dunati sa svakim tko se protivi njegovim interesima, u \xc4\x8demu mu Luis poma\xc5\xbee eliminirav\xc5\xa1i korumpirane predstavnike specijalne policije i gruzijskog tajkuna Markija Ashvilija, vlasnika hokeja\xc5\xa1kog kluba Liberty City Rampage. Me\xc4\x91utim, Ray Bulgarin saznaje da Luis i Tony posjeduju dijamante koji su zapravo pripadali njemu, a ukrao ih je kuhar s broda Platypus, te ih optu\xc5\xbei za kra\xc4\x91u. S izlikom poslovnog sastanka, Bulgarin navla\xc4\x8di Tonyja u zasjedu, te ga dovodi na krov zgrade u \xc4\x8detvrti Little Italy (Mala Italija) gdje Luis nalazi kutiju u kojoj je odsje\xc4\x8dena glava kuhara koji mu je prodao dijamante; uskoro primje\xc4\x87uje Bulgarinove ljude spremne da ga ubiju snajperom sa susjednih krovova. Luis se izvla\xc4\x8di iz zasjede, te zajedno s Tonyjem daje zloglasne dijamante otmi\xc4\x8darima kao otkupninu za Gracie Ancelotti; taj sastanak tako\xc4\x91er sabotira Bulgarin sa svojim ljudima._NEWLINE_Nedugo nakon toga, gradska vlast zatvara Tonyjeve klubove, a Bulgarin se urotio protiv Luisa sa \xc5\xa1efom obitelji Ancelotti. Rocco i Vince obavje\xc5\xa1tavaju Luisa kako i Bulgarin i njihov \xc5\xa1ef \xc5\xbeele mrtvima i Luisa i Tonyja i njih dvojicu, te da se jedino mogu izvu\xc4\x87i ako Luis sam ubije Tonyja. Luis, uvjeren da nema drugog izlaza, odlu\xc4\x8di to i napraviti, te pozove Tonyja na sastanak u Maisonette 9 gdje ih ve\xc4\x87 \xc4\x8dekaju Rocco i Vince, koji neprestano poti\xc4\x8du Luisa da u\xc4\x8dini ono \xc5\xa1to je trebao. Me\xc4\x91utim, dok dr\xc5\xbei pi\xc5\xa1tolj uperen u Tonyjevu glavu, Luis se predomisli te upuca i ubije Vincea; poku\xc5\xa1a ubiti i Rocca, ali on pobjegne (kasnije \xc4\x87e se pojaviti na GTA V, koji se doga\xc4\x91a pet godina kasnije). U tom trenutku, shvate da im mnogobrojni Bulgarinovi ubojice vr\xc5\xa1e invaziju na klub. Luis i Tony se izvuku iz kluba boriv\xc5\xa1i se s Bulgarinovim ljudima; me\xc4\x91utim, kada se stanje smiri, Tony se, umjesto da bude sretan \xc5\xa1to se izvukao, naljuti na Luisa jer smatra da je on kriv za sve, te mu razbje\xc5\xa1njen ka\xc5\xbee da \xc4\x87e pobje\xc4\x87i iz grada te da ga vi\xc5\xa1e nikad ne \xc5\xbeeli vidjeti._NEWLINE_Idu\xc4\x87e jutro Luis oti\xc4\x91e do Tonyjevog stana, gdje on ve\xc4\x87 pakuje kov\xc4\x8dege, te se oni nakon dulje sva\xc4\x91e pomire i odlu\xc4\x8de stati na kraj Bulgarinu, koji se sprema napustiti zemlju. Luis sabotira operaciju utovaranja heroina na zabavi\xc5\xa1tu Firefly Island te ubije velik broj Bulgarinovih gangstera, me\xc4\x91u njima i Timura. Zatim s motociklom koji je tamo na\xc5\xa1ao kre\xc4\x87e do aerodroma gdje se Ray Bulgarin sprema da odleti iz Liberty Cityja; dok juri na motoru, proganjaju ga naoru\xc5\xbeani Bulgarinovi ljudi u automobilima; me\xc4\x91utim, uskoro dolazi Yusuf sa svojim helikopterom te eliminira mafija\xc5\xa1e na Luisovom repu. Yusuf za\xc5\xbeeli Luisu sre\xc4\x87u, te Luis sti\xc5\xbee na aerodrom, gdje Bulgarinov avion ve\xc4\x87 polije\xc4\x87e. Luis iska\xc4\x8de s motora na Bulgarinov avion, te se u avionu na nebu obra\xc4\x8dunava s Bulgarinovim ljudima. Kona\xc4\x8dno, u borbi vatrenim oru\xc5\xbejem ubije i samog Bulgarina, te isko\xc4\x8di iz aviona i sleti padobranom do parka gdje ga \xc4\x8deka Tony. Luis i Tony odlu\xc4\x8de da je vrijeme da nastave \xc5\xbeivjeti svoje \xc5\xbeivote i raditi stvari na po\xc5\xa1ten na\xc4\x8din. Nesretne dijamante pronalazi besku\xc4\x87nik kopaju\xc4\x87i po kanti za sme\xc4\x87e, te je u zavr\xc5\xa1noj \xc5\xa1pici vidljivo kako je prodao dijamante i postao bogat._NEWLINE_Na kraju odjavne \xc5\xa1pice vidljivo je kako se taksi zaustavlja ispred aerodroma, a iz njega izlazi Packie McReary s kov\xc4\x8dezima te ulazi na aerodrom; u idu\xc4\x87oj sceni vidljivo je kako Packie ulazi u avion i avion polije\xc4\x87e (u GTA V, koji se doga\xc4\x91a pet godina kasnije, pokazat \xc4\x87e se kako je Packie oti\xc5\xa1ao u Los Santos i nastavio s plja\xc4\x8dkama).\n_START_SECTION_\nOcjena\n_START_PARAGRAPH_\nThe Ballad of Gay Tony je uglavnom dobio ocjene. Stranica Eurogamer je dala 8 od 10 pojenja. Metacritic je izra\xc4\x8dunao prosje\xc4\x8dnu ocjenu od 89 pojenja od maksimalnih 100.'